《过颜几故居有感》
宋代·程俱

幽兰忌当门，野马难驾车。颜生跅㢮士，一跌不可扶。

少年豪于文，自拟灵蛇珠。生涯寄樽酒，醉目随飞凫。

兴来不停笔，似觉胆力粗。开胸吐奇秀，濆涌春云疏。

嵚崎四五十，不挂荐士书。漫灭祢衡刺，佯狂阮生途。

拂衣苕溪上，茅檐客东吴。悬鹑冬不完，脱粟午未餔。

醉中有天地，别是仙翁壶。惜哉不羁才，白首甘穷闾。

平时同袍客，半在青云衢。音尘邈山河，岂顾庄鱼枯。

羁栖风尘下，日月双驰驹。谁知聚沫身，倏去不可呼。

死惟一函土，生独四壁居。寄骸无尺地，传业无遗孤。

诗人多命薄，此语或不诬。吴天千古月，空照酒家垆。

作者简介：程俱（1078—1144）北宋官员、诗人。字致道，号北山，衢州开化（今属浙江）人。以外祖邓润甫恩荫入仕。宣和三年赐上舍出身。历官吴江主簿、太常少卿、秀州知府、中书舍人侍讲、提举江州太平观、徽猷阁待制。诗多五言古诗，风格清劲古淡，有《北山小集》。